Audi dumper prisen på A6 e-tron med op til 125.000 kroner

Audi har trykket på reset-knappen for deres store elbil, A6 e-tron. Fra i dag er priserne barberet med helt op til 125.000 kroner, og samtidig bliver bilen udstyret med langt mere standardudstyr end før.

Den nye fra-pris lyder på 519.990 kroner for en A6 Sportback S line med op til 611 km rækkevidde. Stationcar-udgaven, Avant, koster fortsat 15.000 kr. ekstra – uanset variant.

Audi har samtidig skrottet de gamle udstyrsniveauer og introduceret tre nye: S line, S line Plus og S line Pro. Og her er der gevinst til kunderne: metallak og S line Selection er nu standard, hvilket alene repræsenterer en værdi på 42.000 kroner.

En standard A6 e-tron leveres fremover blandt andet med 20-tommer fælge, sportssæder, fuld LED-lys, digitalt cockpit, adaptiv fartpilot, parkeringsassistent og varmepumpe. Kabinen er som udgangspunkt betrukket med genanvendt polyester, men læder kan tilkøbes fra 10.500 kroner.

Billigere at vælge stort batteri

Opgraderingen til Performance-udgaven med det store 95 kWh-batteri og op til 738 kilometer rækkevidde er også blevet markant billigere. Hvor merprisen før var 50.000 kroner, er den nu nede på 30.000 kroner.

Det største prisfald findes dog på A6 e-tron S line Pro Quattro Performance, som er faldet fra 804.990 til 679.990 kroner – et fald på hele 125.000 kroner.

Model (tidl. navn) | Før-pris | Ny pris | Prisfald
Progress → S line | 554.990 | 519.990 | 35.000
Progress Plus → S line Plus | 594.990 | 559.990 | 35.000
Ultra → S line Pro | 664.990 | 599.990 | 65.000
Perf. Progress → S line Perf. | 604.990 | 549.990 | 55.000
Perf. Progress Plus → S line Plus Perf. | 644.990 | 589.990 | 55.000
Perf. Ultra → S line Pro Perf. | 714.990 | 629.990 | 85.000
Quattro Progress → S line Quattro | 694.990 | 599.990 | 95.000
Quattro Progress Plus → S line Plus Quattro | 734.990 | 639.990 | 95.000
Quattro Ultra → S line Pro Quattro | 804.990 | 679.990 | 125.000

Hurtig opladning og lang rækkevidde

A6 e-tron er bygget på Audis 800-volts PPE-platform, som giver lynladning med op til 270 kW – nok til at fylde batteriet fra 10 til 80 procent på omkring 21 minutter. Anhængervægten er 2.100 kilo på alle varianter, og aerodynamikken i Sportback-versionen er klasseledende med en Cd-værdi på 0,21.

Er prisfaldet et tegn på problemer?

Selv om Audi kalder prisjusteringen et led i et nyt udstyrsprogram, kan man spørge sig selv, om det reelt handler om lav efterspørgsel. Ifølge de officielle tal er der nemlig kun indregistreret 573 eksemplarer af A6 e-tron i Danmark, siden modellen kom på markedet. Til sammenligning ruller der 16.797 eksemplarer af den billigere og mere populære Q4 e-tron rundt på de danske veje.

Det store prishug kan derfor tolkes som et forsøg på at gøre A6 e-tron mere relevant i et marked, hvor konkurrenter som BMW i5 og Mercedes EQE allerede har godt fat i kunderne. Og selv om den teknisk set er blandt klassens stærkeste bud med både rækkevidde, ladehastighed og premium-udstyr på plads, er det stadig spørgsmålet, om prisfaldet alene er nok til at ændre dens status fra nichemodel til storsælger.

Audi dumper prisen på A6 e-tron med op til 125.000 kroner