Markante prisfald på Audi A6 e-tron

Audi A6 e-tron kommer først på vejene herhjemme efter nytår, men allerede nu justerer den danske importør kraftigt på de først oplyste priser. Der er tale om kraftige prisnedsættelser fra 35.000 kroner og op til 103.000 kroner for den dyreste variant.

Det betyder, at man nu kan få A6 Sportback e-tron for 554.990 kroner, mens Avant-udgaven (stationcar) fås fra 569.990 kroner. Årsagen til prisnedsættelser er, ifølge Audi Danmark, at de har fået bedre betingelser fra AUDI AG.

– Som importør af Audi i Danmark arbejder vi kontinuerligt – og i tæt samarbejde med vores tyske producent, AUDI AG – med at tilpasse vores produkt- og prisudbud på det danske marked. Et marked, der er i konstant udvikling, siger Thomas Roijer, Head of Product hos Audi Danmark.

Avant-udgaven til venstre og Sportback til højre (foto: Audi).

Audi A6 e-tron er – ligesom Q6 – bygget på PPE-platformen, som er udviklet sammen med Porsche. Den har en rækkevidde på op til 752 kilometer og lynhurtig opladning på op til 270 kW takket være 800 volt arkitekturen.

Her er et overblik over varianter og priser på Sportback-udgaven:

Audi A6 Sportback e-tron | Rækkevidde | Førpris | Ny pris | Besparelse
Progress | 623-560 km | 589.990 kr. | 554.990 kr. | 35.000 kr.
Progress performance | 752-678 km | 689.990 kr. | 604.990 kr. | 85.000 kr.
Progress quattro | 712-648 km | 797.990 kr. | 694.990 kr. | 103.000 kr.
| | | |

Og herunder for stationcar-udgaven, kaldet Avant:

Audi A6 Avant e-tron | Rækkevidde | Førpris | Ny pris | Besparelse
Progress | 591-524 km | 604.990 kr. | 569.990 kr. | 35.000 kr.
Progress performance | 712-632 km | 704.990 kr. | 619.990 kr. | 85.000 kr.
Progress quattro | 678-609 km | 812.990 kr. | 709.990 kr. | 103.000 kr.
| | | |

Den nye indstigningsmodel hedder Progress og standardudstyret tæller blandt andet:

LED for- og baglygter.

Lys i de fire ringe bag.

Sportssæder.

Panoramadisplay med virtuelt cockpit og MMI-skærm.

Adaptiv fartpilot og vognbaneafvigelsesadvarsel.

Parkeringsassistent plus.

Omgivelseskamera.

Elektrisk bagklap.

Digital nøgle.

Elektriske ladeklapper.

Nøglefri adgang.

Varmepumpe.

Modellerne rammer de danske forhandlere i starten af februar 2025, hvorefter Audi begynder at levere biler til de første danske kunder. De danske kunder, der allerede har underskrevet en slutseddel på den nye Audi A6 e-tron, får naturligvis også glæde af prisjusteringen, loves det.

Læs eventuelt mere hos Audi Danmark.

Markante prisfald på Audi A6 e-tron